ID-DEĊIŻJONI TAL-KUMMISSJONI
tas-26 ta' Jannar 2005
li temenda d-Deċiżjonijiet 2001/881/KE u 2002/459/KE dwar il-lista ta' postijiet ta' spezzjoni fuq il-fruntiera
(innotifikata taħt in-numru tad-dokument C(2005) 126)
(Test b'rilevanza għaż-ŻEE)
(2005/102/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar il-verifiki veterinarji u żootekniċi applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb li jintemm is-suq intern, u b'mod partikolari l-Artikolu 20(3) tagħha (1),
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u b'mod partikolari l-Artikolu 6(4) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2001/881/KE tas-7 ta' Diċembru 2001 li tħejji lista miftehma ta' postijiet ta' spezzjoni fuq il-fruntiera għall-kontrolli veterinarji fuq l-annimali u prodotti ta' l-annimali minn pajjiżi terzi u li taġġorna r-regoli detalljati dwar il-kontrolli li għandhom jitwettqu mill-esperti tal-Kummissjoni (4) għandha tiġi aġġornata biex tqies b'mod partikolari l-iżviluppi f'ċerti Stati Membri dwar dawn il-postijiet u dwar l-ispezzjonijiet imwettqa skond dik id-Deċiżjoni. Il-lista ta' postijiet ta' spezzjoni fuq il-fruntiera stipulata fid-Deċiżjoni 2001/881/KE (“il-lista”) tinkludi n-numru tat-taqsima TRACES għal kull post ta' spezzjoni fuq il-fruntiera. TRACES hi sistema kompjuterizzata introdotta mid-Deċiżjoni tal-Kummissjoni 2004/292/KE (5), li tissostitwixxi is-sistema Animo ta' qabel, li hi msejsa fuq in-netwerk introdott mid-Deċiżjoni tal-Kummissjoni 91/398/KEE (6) biex jiġu ttraċati l-movimenti ta' l-annimali u ċerti prodotti fil-kummerċ fi ħdan il-Komunità u l-importazzjonijiet.
(2)
Wara spezzjoni sodisfaċenti skond id-Deċiżjoni 2001/881/KE, postijiet ta' spezzjoni fuq il-fruntieri oħra f' Daugavpils, Riga, Rezekne u Ventspils fil-Latvja, fi Castellón fi Spanja, u fi Gyékényes, Kelebia u Eperjeske fl-Ungerija għandhom jiġu miżjuda mal-lista.
(3)
Fuq talba tar-Renju Unit, il-port ta' North Shields u fuq talba ta' Franza, Divonne u l-port ta' La Rochelle Rochefort għandhom jitneħħew minn fuq il-lista.
(4)
Minbarra dan, il-lista għandha tiġi aġġornata biex tqies il-bidliet riċenti dwar il-kategoriji ta' l-annimali u prodotti li jistgħu jiġu vverifikati fil-postijiet u l-organizzazzjonijiet ta' ċentri ta' spezzjoni fi ħdan il-postijiet, għal numru ta' postijiet ta' spezzjoni fuq il-fruntiera aċċetati skond id-Deċiżjoni 2001/881/KE.
(5)
Il-lista ġiet emendata bosta drabi. Kif xieraq, fl-interessi li l-leġislazzjoni tal-Komunità tkun ċara, jeħtieġ li din il-lista tkun issostitwita bil-lista stipulata f'din id-Deċiżjoni. Id-Deċiżjoni 2001/881/KE għandha għalhekk tiġi emendata kif xieraq.
(6)
Il-lista tat-taqsimiet fid-Deċiżjoni tal-Kummissjoni 2002/459/KE ta' l-4 ta' Ġunju 2002 li tniżżel it-taqsimiet fin-netwerk tal-kompjuter animo u li tirrevoka d-Deċiżjoni 2000/287/KE (7) tinkludi in-numru tat-taqsimiet TRACES għal kull post ta' spezzjoni fuq il-fruntiera fil-Komunità. Fl-interessi tal-konsistenza tal-leġislazzjoni tal-Komunità, din il-lista għandha tkun aġġornata kif xieraq biex tqies kwalunkwe bidliet riċenti u biex iżżomm lista identika bħal dik stipulata fid-Deċiżjoni 2001/881/KE. Id-Deċiżjoni 2002/459/KE għandha għalhekk tiġi emendata kif xieraq.
(7)
Il-miżuri pprovduti għalihom f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DECIZJONI:
Artikolu 1
L-Anness tad-Deċiżjoni 2001/881/KE hi ssostitwita bit-test fl-Anness I tad-Deċiżjoni.
Artikolu 2
L-Anness tad-Deċiżjoni 2002/459/KE hi emendata skond l-Anness II ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fis-26 ta' Jannar 2005.